Tohô wa'âka nɨmɨ soorí nɨmɨ niîwɨ.
Tii nɨmɨ́ yamîpɨ ɨ̃sâ kɨ̃ɨ̂ bu'erã́ niî'kãrã nerêwɨ.
Ɨ̃sâ Judeu masa wiôrãre uîrã,
ãyuró bi'a sãhá wa'âwɨ.
Ɨ̃sâ toopɨ́ niirí kura Jesu ɨ̃sâ dekopɨ bahuáwĩ.
Ɨ̃sâre a'tîro niîwĩ:
—Mɨsa yeé ehêri põ'raripɨ ãyuró tɨ'ó yã'ase kɨoyá,
niîwĩ.
Kɨ̃ɨ̂ tohô niîka be'ro kɨ̃ɨ̂re paâ bi'pe'kere,
kɨ̃ɨ̂re yõsê'karore ĩ'yowĩ́.
Ɨ̃sâ kɨ̃ɨ̂re ĩ'yârã,
pũûro e'katíwɨ.
Kɨ̃ɨ̂ ɨ̃sâre niî nemowĩ taha:
—Mɨsâ e'katíse me'ra niîya.
Yɨ'ɨ̂ pakɨ o'ôo'karo nohota yɨ'ɨ́ kẽ'ra yee kitíre werê dutigɨ mɨsâre o'ôo'.
Be'ró kɨ̃ɨ̂ ɨ̃sâre puti peó,
niîwĩ:
—Mɨsâ Espírito Santore kɨoyá.
Mɨsâ ãpêrã naâ yã'âro weé'kere akobohókã,
naâ bu'îri marirã́ toharã́sama.
Mɨsâ naâre akobohótikã,
naâ akobohó no'otirãsama,
niîwĩ Jesu.
Tomé ɨ̃sâ me'rakɨ̃hɨ Jesu bu'egɨ́ “Sɨ'rɨá'kɨ” naâ niî no'ogɨ Jesu ɨ̃sâ tiropɨ bahuáka terore mariwĩ́.
Be'ró kɨ̃ɨ̂ dahakã́,
ɨ̃sâ kɨ̃ɨ̂re niîwɨ:
—Marî wiôgɨre ĩ'yaápɨ,
niîwɨ.
Tomé pe'e ɨ̃sâre niîwĩ:
—Yɨ'ɨ̂ kɨ̃ɨ̂ amûkãpɨ paâ bi'pe'ke peeripɨ sĩô sõro ĩ'yatimigɨ,
ẽho peósome.
Tohô niikã́ kɨ̃ɨ̂re yõsê'karopɨ yaá amû pi'kare sĩô sõro ĩ'yatigɨ,
ẽho peósome.
Sĩô sõro ĩ'ya tohagɨpɨ,
ẽho peógɨti,
niîwĩ.
Ni'kâ semana Jesu ɨ̃sâre bahuáka be'ro ɨ̃sâ opâturi nerêwɨ.
Tiîtare maha Tomé kẽ'ra ɨ̃sâ me'ra niîwĩ.
Tií wi'ikãhase soperi bi'ákã' no'owɨ.
Tohô niîmikã,
Jesu ɨ̃sâ dekopɨ bahuáwĩ.
Ɨ̃sâre a'tîro niîwĩ:
—Mɨsa yeé ehêri põ'raripɨ ãyuró tɨ'ó yã'ase kɨoyá,
niîwĩ.
Be'ró Tomére niîwĩ:
—Ĩ'yâya yeé amûkãrire.
Mɨ'ɨ̂ amû pi'kare naâ yɨ'ɨ̂re paâ bi'pe'ke peeripɨ sĩô sõroya.
Yɨ'ɨ̂re paatí pa'mapɨ naâ yõsê'karopɨre mɨ'ɨ yaá amû pi'kare sĩô sõroya.
Ẽho peóse moogɨ́ niîtikã'ya.
Yɨ'ɨ̂re ẽho peóya.
Kɨ̃ɨ̂ tohô niikã́ tɨ'ógɨ,
Tomé niîwĩ:
—Jesu,
yɨ'ɨ̂ wiôgɨ,
mɨ'ɨ̂ Õ'âkɨ̃hɨ niî'.
Jesu kɨ̃ɨ̂re niîwĩ:
—Tomé,
mɨ'ɨ̂ yɨ'ɨ̂re ĩ'yâ tohagɨpɨ,
ẽho peó'.
Yɨ'ɨ̂re ĩ'yâtimirã ẽho peókã pe'ere,
nemoró ãyú'.
Jesu ɨ̃sâ ĩ'yóropɨ pehé apêye noho weé ĩ'yowĩ.
Teé niî pe'tise yɨ'ɨ̂ a'ti pũrípɨre ohá wee'.
Yɨ'ɨ̂ a'ti pũrípɨ Jesu ni'karé kɨ̃ɨ̂ weé ĩ'yo'kere ohâ'.
Mɨsâre Jesu Õ'âkɨ̃hɨ besé'kɨ kɨ̃ɨ̂ makɨ́ niîmi niisére ẽho peó dutigɨ ohâ'.
Tohô niikã́ kɨ̃ɨ̂re ẽho peórã katî nu'kuato niîgɨ tohô weé'.